
   REPUBLIKA HRVATSKA

  MEĐIMURSKA ŽUPANIJA        

     OPĆINA  DEKANOVEC

                OPĆINSKO VIJEĆE
Na temelju odredbi članka 36. stavka 13. Zakona o održivom gospodarenju otpadom (Narodne novine br. 94/13, i 73/17) i članka 31. Statuta Općine Dekanovec (Službeni glasnik Međimurske županije br. 3/18) Općinsko vijeće općine Dekanovec na  7. sjednici održanoj 14.09.2018.g. donijelo je 

O D L U K U
o mjerama za sprječavanje nepropisnog odbacivanja otpada i mjerama 
za uklanjanje otpada odbačenog u okoliš

[bookmark: _GoBack]Članak 1.
Ovom odlukom određuje se način provedbe:
· mjera sprječavanja nepropisnog odbacivanja otpada,
· mjera za uklanjanje nepropisno odbačenog otpada.
U slučajevima kada uklanjanje otpada zahtijeva mjere koje nisu propisane ovom Odlukom neposredno se primjenjuje Zakon.
Članak 2.
Nepropisno odbačenim otpadom u smislu ove Odluke, smatra se naročito:
· otpad odbačen u okoliš,
· glomazni otpad ostavljen na javnoj površini,
· opasni i građevinski otpad odbačen na javnim površinama.
Članak 3.
Općina Dekanovec će uspostaviti sustav zaprimanja obavijesti o nepropisno odbačenom otpadu kao i sustav evidentiranja lokacija odbačenog otpada  putem obrasca  objavljenog na internetskoj stranici općine Dekanovec.
Osim navedene prijave građani će neposredno odbačen otpad moći prijaviti ispunjavanjem obrasca – obavijesti o nepropisno odbačenom otpadu te ga dostaviti  osobno ili putem pošte u Jedinstveni upravni odjel općine Dekanovec. 
Osim mjera iz stavka 1. i 2. ovog članka, provedba mjera za sprečavanje nepropisnog odbacivanja otpada provodi se i redovitim godišnjim nadzorom radi utvrđivanja postojanja odbačenog otpada, a posebno lokacija na kojima je prethodne dvije godine evidentirano postojanje odbačenog otpada.


Članak 5.
Općina Dekanovec će provoditi i druge posebne mjere:
· učestalu kontrolu problematičnih lokacija putem komunalnog redara
· postavljanje znakova upozorenja o zabrani odbacivanja otpada
· postavljanje prepreka za sprječavanje prolaska 
· ograđivanje površina fizičkim preprekama
· putem javnih medija objavljivati način i telefonski broj na koji je moguće prijaviti nepropisno odbacivanje otpada
· izrada i distribucija letaka o zaštiti javnih površina te načinu zbrinjavanja otpada putem ovlaštene tvrtke
· eventualna postava video nadzora nad ugroženim i saniranim površinama
Članak 6.
Radi provedbe mjera iz članka 1. st. 1.točke 2. komunalni redar rješenjem naređuje vlasniku, odnosno posjedniku nekretnine, ako vlasnik nije poznat, na kojem je nepropisno odložen otpad uklanjanje tog otpada.
Rješenjem iz prethodnog stavka 1. ovog članka određuje se lokacija odbačenog otpada, procijenjena količina otpada, obveznik uklanjanja otpada te obveza uklanjanja otpada predajom ovlaštenoj osobi za gospodarenje tom vrstom otpada u roku koji ne može biti duži od 6 mjeseci od dana zaprimanja rješenja.
Protiv rješenja iz stavka 1. ovog članka može se izjaviti žalba nadležnom upravnom tijelu Upravnom odjelu za prostorno uređenje, gradnju u zaštitu okoliša Međimurske županije.
Istekom roka određenom rješenjem iz stavka 2. ovog članka komunalni redar utvrđuje ispunjavanje obveze određene rješenjem. Ako komunalni redar utvrdi da obveza određena rješenjem iz stavka 1. ovog članka nije izvršena, općina Dekanovec je dužna osigurati uklanjanje tog otpada predajom ovlaštenoj osobi za gospodarenje tom vrstom otpada.
Ako komunalni redar utvrdi postojanje sumnje da je opasni ili drugi otpad odbačen na nekretnini čiji je vlasnik, odnosno posjednik, ako vlasnik nekretnine nije poznat, odnosno osoba koja, sukladno posebnom propisu, upravlja određenim područjem, ne dopušta pristup radi utvrđivanja činjeničnog stanja u vezi odbačenog otpada, komunalni redar ovlašten je zatražiti nalog suda i asistenciju službenika ministarstva nadležnog za unutarnje poslove radi pristupa na nekretninu u svrhu utvrđivanja činjenica.

Članak 7.
Općina Dekanovec će podatke utvrđene rješenjem iz članka 6. ove odluke mjesečno unositi u mrežnu aplikaciju sustava evidentiranja lokacija odbačenog otpada iz članka 137. st. 3. t.7. Zakona o održivom gospodarenju otpadom.



Članak 8.
Sustav evidentiranja lokacija odbačenog otpada biti će uspostavljen sukladno zakonskim propisima i tehničkim mogućnostima općine Dekanovec.
Načelnik Općine Dekanovec će do 31.03. za prethodnu godinu izvijestiti Općinsko vijeće o:
· lokacijama i količinama odbačenog otpada
· troškovima uklanjanja odbačenog otpada
· počiniteljima
· zaračunatoj i naplaćenoj naknadi troška uklanjanja otpada
· lokacijama na kojima je u više navrata utvrđeno odbacivanje otpada
· lokacijama na kojima je u prethodne dvije godine evidentirano postojanje odbačenog otpada
· provedbi mjera iz ove Odluke
Članak 9.
Općinsko vijeće Općine Dekanovec će temeljem izvješća iz prethodnog članka ove Odluke donijeti odluku o provedbi posebnih mjera sprečavanja odbacivanja otpada na lokacije na kojima je u više navrata utvrđeno nepropisno odbacivanje otpada.
Sredstva za provedbu mjera iz ove odluke biti će osigurana u proračunu Općine Dekanovec.

Članak 10.
Ako je otpad odbačen na javnoj površini kojom upravlja Općina Dekanovec, GKP PRE-KOM d.o.o. Prelog će ga otkloniti u sklopu svojih redovnih aktivnosti odmah po saznanju bez odlaganja i bez posebnih naloga i rješenja komunalnog redara i o tome dostaviti podatke Općini Dekanovec za potrebe sustava evidentiranja lokacija odbačenog otpada.
Članak 11.
Ova odluka stupa na snagu osmog dana od dana objave u Službenom glasniku Međimurske županije.
OPĆINSKO VIJEĆE OPĆINE DEKANOVEC

KLASA: 021-05/18-01/07
URBROJ: 2109/20-02-18-05
Dekanovec, 14.09.2018. 
      Predsjednica Općinskog vijeća
                                                                                        Općine Dekanovec
                                                                                            Suzana Petak

